Kedves Szülők!

Iskolánkban **negyedik osztályba lépve** a diákok választhatnak, hogy **az angol nyelvvel vagy a némettel szeretnének-e megismerkedni**. Bár az angol nyelv nagyon fontos tudás napjainkban, de vannak olyan diákjaink, akik családban vagy más környezetben már elsajátítják azt, így a németet is évről-évre többen választják. Ismerkedésként heti 2 órában a saját osztálytársaikkal, játékos-dalos és elsősorban beszéden alapuló órákkal keltjük fel az érdeklődést és szerettetjük meg a nyelvet.

**Felsőbe lépve** **a diákok az angol nyelvet csoportbontásban tanulják,** aminek célja kisebb létszámú, körülbelül azonos tudású csoportok létrehozása. Ekkor az egész évfolyam egy időben, három csoportban, saját szintjének megfelelő órákon vesz részt, innentől kezdve heti 3 órában. Megszilárdítjuk az eddigi tudást és nyelvtan segítségével rendszerezzük.

**Felső tagozatban a német nyelv tanulása egy csoportban folyik,** ennek az oka a jelentkezők kis száma. Természetesen, ha nagyobb a jelentkezők létszáma, itt is van lehetőségünk a csoportbontásra.

**7. év elejétől aki szeretné, a heti 3 óra helyett heti 5 órában** is tanulhatja a nyelvet, emelt nyelvi csoportokban. Ez lehetővé teszi a nyelvtudás elmélyítését, sikeres helytállás esetén nyolcadik évvégére nyelvvizsga közeli szint elérését.

Természetesen lehet az eddig megszokott heti három órás haladásnál is maradni, a tananyag ugyanaz, csak a tempó lassabb.

**Bármelyik formában is tanuljon, nyolcadik évvégre stabil, használható nyelvtudással szeretnénk elengedni diákjainkat!**